Comhdháil Potsdam

Comhdháil Potsdam a thugtar ar chruinniú mullaigh idir cinn rialtais na Stát Aontaithe, na Ríochta Aontaithe agus na Rúise (" an Triúr Mór") a bhí ar siúl ó 17 Iúil – 2 Lúnasa 1945. Reáchtáladh an chomhdháil, an chomhdháil iarchogaidh is mó idir na Comhghuaillithe, i Schloss Cecilienhof, pálas i bPotsdam na Gearmáine.

Cúlra 
Ní raibh cruinniú Potsdam chomh cairdiúil agus a bhí an cruinniú in Yalta. 

 Chomh maith leis sin mhéadaigh amhras Stailín faoin Iarthar nuair a dúradh leis go raibh an buama adamhach réidh ag na Meiriceánaigh ach nach raibh siad sásta an teicneolaíocht a roinnt le APSS.
 Bhí dearcadh rialtais na Breataine agus na Stát Aontaithe i leith APSS ag géarú mar gur tuigeadh dóibh go raibh an Rúis ag bunú rialtas soip i roinnt tíortha a bhí faoina smacht.
 Cailleadh Roosevelt in Aibreán 1945 agus ghlac Harry Truman a áit. Níor thaitin Stailín le Truman agus bhí amhras air faoina chuid aidhmeanna. Bhí a chomhairleoirí ag moladh dó bheith crua le Stailín agus gan mórán a ghéilleadh leis.

Socruithe 
Socraíodh na rudaí seo a leanas ag Potsdam:

 An dóigh a raibh an Ghearmáin le bheith roinnte agus rialaithe;
 An dóigh a raibh an Ostair le bheith roinnte;
 Bheadh gach cumhacht ábalta cúiteamh a ghlacadh óna crios féin. Ní raibh cead an oiread sin a ghlacadh agus a chuirfeadh isteach ar bheatha na ngnáth-Ghearmánach. Ach d’fhéadfadh an Rúis cúiteamh áirithe a ghlacadh as an chrios Bhriotanach agus as an chrios Mheiriceánach mar chúiteamh ar sholáthairtí bia, breosla agus amhábhair.

I dtéarmaí ginearálta, áfach, bhí easaontas mór ann ar an chruth a bheadh ar an Eoraip san am a bhí le teacht agus bhí an chomhghuaillíocht chogaidh ag titim as a chéile.

Léirigh an drochamhras agus an teannas a bhí ag Potsdam an chéad titim teochta sa Chogadh Fhuar.

Féach freisin 

 Comhdháil Yalta
 Cogadh Fuar

Tagairtí 

An Dara Cogadh Domhanda
An Cogadh Fuar
1945